Offentliggørelse af enhedsdokument med ændringer efter godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012

(2023/C 23/07)

Europa-Kommissionen har godkendt denne ændring af mindre omfang i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1)

Ansøgningen om godkendelse af denne ændring af mindre omfang findes i Kommissionens eAmbrosia-database

ENHEDSDOKUMENT

»MANTECADAS DE ASTORGA«

EU-nr.: PGI-ES-0311-AM01 – 19.2.2021

BOB ( ) BGB (X)

1. Betegnelse

»Mantecadas de Astorga«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 2.3. Brød, wienerbrød, kager, konfekturevarer, kiks og andet bagværk

3.2. Beskrivelse af produktet med betegnelsen i punkt 1

»Mantecadas de Astorga« er en konfekturevare, der fremstilles ved at bage en blanding af følgende basisingredienser: universalhvedemel, hønseæg, smør, svinefedt og sukker.

Produktet skal have følgende morfologiske, organoleptiske og fysisk-kemiske egenskaber:

a) Morfologiske: Mantecadas fremstilles altid i små, åbne, kvadratformede husholdnings kraftpapirkasser med foldede sider. Når produktet bages, hæver blandingen til en rund form uden hårde kanter, der flyder over toppen af kassen og således giver en »dryppeeffekt«, der er kendt som lágrima de la mantecada (mantecadatåren). Denne del af produktet kan være mørkebrun, men aldrig brændt. Bunden af kassen skal være let brun, men ikke brændt. Efter bagning skal hver mantecada i sin kasse veje mellem 25 g og 35 g.

b) Organoleptiske: Toppen af produktet skal være fast, gyldenbrun og afrundet med synlige sukkerkorn på overfladen. Det skal være muligt nemt at fjerne kassen fra kagen og kun efterlade et par få mørkebrune krummer på denne, og produktet må ikke være gennemvædet af fedt. Kagens indre skal være blød og svampet. Krummens farve kan variere fra lys beige til gul afhængigt af farven på det smør og de æg, der er anvendt. Smagen er overvejende sød med en stærk smag og aroma af smør og æg. Sukkeret på overfladen skal være synligt, når produktet spises. Fedtindholdet i mantecada skaber en vis fugtighed i munden, hvilket får produktet til at virke endnu mere luftig. Kagens indre er blød i ganen.

c) Fysisk-kemiske: — vandindhold: mindst 13 % og højst 19 % — proteinindhold: mindst 6 % — fedtindhold: mindst 20 % og højst 27 % — kulhydrater (glukose): mindst 45 % — aske: højst 1,70 % — vandaktivitet (aw): mindst 0,7 og højst 0,9

3.3. Foder (kun for animalske produkter) og råvarer (kun for forarbejdede produkter)

»Mantecadas de Astorga« fremstilles udelukkende af følgende ingredienser i de angivne mængder: universalhvedemel på en styrke mellem 100 og 150 erg og en P/L-andel på mellem 0,28 og 0,60 (30 % [± 4 %]), hønseæg i skal eller pasteuriserede (23 % [± 3 %]), fedt (23 % [± 3 %]) i form af smør og svinefedt (6 %-7,8 %) og sukker i form af hvid sukker (20 % [± 4 %]). Der kan eventuelt tilsættes andre mindre ingredienser, som f.eks. honning, glukosesirup, dextrose, invertsukker og andet, forskellige typer af sukker (højst 3 % af den samlede sukkermængde), også smørsmag, fugtighedsbevarende midler, hævemidler, emulgatorer og tilladte konserveringsmidler.

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen, navnlig opskumning af fedt, piskning af æg og sukker, tilberedning af blandingen, fyldning i forme, overhældning af sukker på overfladen og bagning finder sted i det geografiske område, jf. punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

Produktet skal emballeres i den samme (registrerede) virksomhed, hvor det er fremstillet i trækasser, dåser eller papæsker, enten færdigpakket eller bulkpakket i plastikposer. Emballagen kan være lukket på flere forskellige måder.

3.6. Særlige regler for mærkning af det produkt, som betegnelsen henviser til

Enhver emballage, hvori produktet afsendes til forbrug, skal være påført et nummereret certificeringsmærke, som skal indeholde EU's BGB-symbol og betegnelsen »Mantecadas de Astorga« sammen med den beskyttede geografiske betegnelses eget logo.

Etiketterne skal påføres i emballeringsvirksomheden på en sådan måde, at de ikke kan genanvendes.

BGB's eget logo er:

4. Kort angivelse af det geografiske områdes afgrænsning

Produktet, der skal omfattes af den beskyttede geografiske betegnelse »Mantecadas de Astorga«, fremstilles og emballeres i følgende kommuner i provinsen León:

Astorga, Brazuelo, San Justo de la Vega og Valderrey.

5. Tilknytning til det geografiske område

Der er blevet ansøgt om beskyttelse af »Mantecadas de Astorga« på grund af produktets omdømme, der er baseret på en særlig fremstillingsmetode og den traditionelle opskrift, som er særlig for det afgrænsede geografiske område og stadig anvendes i dag.

Menneskelige faktorer i vid udstrækning og især det arbejde, som cajilleras (personer, der laver æskerne) udfører, bidrog til populariteten. Disse kvinder lavede cajillas, papiræskerne, som mantecadas typisk blev bagt i. I Astorgas gamle muromkransede by er de afbildet på muren, hvilket skete i 2016, og dette er en kopi af et billede, der blev taget i 1927, og som alle besøgende stopper op for at fotografere. Det er et bevis på den stærke forbindelse mellem mantecadas og byen.

Produktets egenskaber skyldes også dets geografiske oprindelse med hensyn til særlig lokal viden, hvilket betyder, at den traditionelle opskrift stadig anvendes i dag. Anvendelsen af smør er det mest karakteristiske aspekt ved fremstillingen af mantecada, og det er det, som adskiller mantecadas fra andre typer af spanske sukkerbrødskager(bollos, bizcochos og magdalenas), der normalt fremstilles med andet fedt og/eller olie, og som giver dem deres gule farve og karakteristiske smøragtige duft.

Opskriften, der varierer i henhold til mængden af æg og smør, og hver bagers særlige kendskab til den perfekte sammensætning og anvendte metode, der er blevet overleveret gennem generationer frem til i dag, er også vigtig.

Den endelige unikke egenskab er fyldning af blandingen i form og bagning ved en moderat temperatur for at sikre, at den flyder over for at danne »mantecada-tåren«.

Seneste henvisninger, der bekræfter omdømmet for »Mantecadas de Astorga«, omfatter:

Den 15. juli 2021 blev der i RTVE's (Radiotelevisión Española) program España Directo (34 m, 30 s) berettet om mantecadas med en beskrivelse af disse som en dessert, der har gjort byen Astorga i León internationalt berømt, og som viste, hvordan disse fremstilles i henhold til en opskrift, der er mere end 200 år gammel og stadig anvendes i dag (https://www.rtve.es)/.

Omdømmet for mantecadas fra León er også fremhævet i artiklen i Condé Nast Traveler med titlen »Por qué León debería ser Capital Gastronómica 2018«, der blev udgivet den 13. oktober 2017 til fordel for León: »på grund af dens botillo del Bierzo, dens cecina de León, dens lechazo, dens ternera del Bierzo, dens mantecadas de Astorga, (…)«.

Det bemærkes, at produktet er opført i forskellige officielle kataloger for kvalitetsfødevarer som f.eks. Inventario Español de Productos Tradicionales [spansk traditionel produktfortegnelse], der blev offentliggjort af Ministeriet for landbrug, fiskeri og fødevarer i 1996 og Inventario de Productos Agroalimentarios de Calidad de Castilla y León [Fortegnelse over landbrugsfødevarer af høj kvalitet fra regionen Castilla y León], der blev offentliggjort af regeringen for den selvstyrende region Castilla y León (2001).

I 2006 blev der i anledning af toårsdagen for tildeling af BGB til »Mantecadas de Astorga« udstedt et poststempel af Correos, Spaniens befordringspligtige postvirksomhed, med eget logo og symbol.

Der er også mange historiske henvisninger til »Mantecadas de Astorga«:

Den første litteraturhenvisning går tilbage til det 18. århundrede og angiver, at en mulig kilde til opskriften for »Mantecadas de Astorga« kan være Juan de la Mata, konditor ved hoffet fra Matalavilla, i kommunen Sil de Arriba, Montañas og kongeriget León og stiftet Oviedo", hvis bog Arte de Repostería [Konditorkunsten], der er udgivet i Madrid i 1747 af António Martín, indeholder opskriften. En nyere udgave blev udgivet i La Olmeda, Burgos, i 1992.

I arkivet fra 1805 i Astorgas stift henvises der til »Mantecadas de Astorga« som en juledessert, der fremstilles af konditorerne Máximo Matheo og Francisco Calbo.

Der er mange henvisninger, der angiver, at opskriften stammer fra en nonne fra Sancti Spiritus-klostret i Astorga, der senere forlod klostret og gjorde produktet kendt. Ifølge visse udgaver kan det have været María Josefa Gonzáles Prieto, der blev gift med Tomás Rubio den 9. november 1851.

Diccionario Doméstico. Tesoro de las familias o Repertorio Universal de Conocimientos útiles [Husholdningsordborg, Familietesaurus og kompendium for nyttig viden] af Don Balbino Cortés y Morales (1876) indeholder en opskrift på »Mantecadas de Astorga« med bemærkning om, at dette er en kendt dessert.

I »Bailly-Bailliere Almanac« fra 1891, der henviser til byen Astorga på side 1495, nævnes der 12 fabrikker, der fremstiller mantecada.

I »Riera Almanac« fra 1901 henvises der til 11 fabrikker, der fremstiller mantecada i Astorga på side 1167.

Den nye »Bailly-Bailliere Almanac« fra 1916 henviser på side 3179 til ni producenter af mantecada i Astorga og indeholder også annoncer for to af dem. Der siges om Astorga, at byen »er kendt for sin fremstilling af chokolade og mantecadas«.

Ifølge byens handelskammer var mængden af »Mantecadas de Astorga« der blev transporteret på de spanske jernbaner i 1930 (det nordlige og vestlige spanske jernbaneselskab) 188 710 kg.

I en af Benito Pérez Galdós (1843-1920) mest berømte romaner Fortunata y Jacinta (1886-87), nævnes Mantecadas de Astorga og La Maragatería:

»(…) Udefra kunne Jacinta se tønder af oliven i pyramider i en etages højde, altre, der var lavet af marcipanæsker, trofæer af druer og triumfbuer dækket med klynger af dadler. (…) Længere væk var mantecadas fra Astorga, der blev velsignet af Hans Hellighed Pave Pius 9. (…)«

»(…) Don Pedro Manuel de Jáuregui (…). En borger fra provisnen Leon modtog kasser med æg og andre fjerkræsprodukter. (…) I julesæsonen modtog Jáuregui også skibsladninger af mantecadas fra Astorga, og alle sælgerne fra La Maragatería, der var i Madrid ville tage derhen for at bestille og betale. (…)«

Henvisning til offentliggørelsen af varespecifikationen

https://www.itacyl.es/documents/20143/342640/1_%2830-09-20%29+3+-+Pliego+Mant++Modif.pdf/4cf68d91-ad5e-f535-f31f-1a901b22ee85?t=1603287920636

(1) EUT L 179 af 19.6.2014, s. 17.